Diari Oficial de la Generalitat Valenciana


Sumari del DOGV 2503, del 09-05-1995 (1995/834621)

RESOLUCIÓ de 8 de març de 1995, de les direccions generals d'Ordenació i Innovació Educativa i de Centres Docents, per la qual es regula el procediment per a la sol·licitud i la concessió d'autorització per a l'accés als ensenyaments regulats per la Llei 14/1970, de 4 d'agost, General d'Educació, i per a la proposta d'expedició dels títols de Graduat Escolar i de Batxiller, d'aquells alumnes que durant el procés d'implantació anticipada cursen sense completar-los ensenyaments derivats de la Llei Orgànica 1/1990, de 3 d'octubre, d'Ordenació General del Sistema Educatiu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2503

Data del DOGV
:   09-05-1995

Secció del DOGV
:   ALTRES DISPOSICIONS

Número del document
:   1995/834621


Data del document
:   08-03-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 8 de març de 1995, de les direccions generals d'Ordenació i Innovació Educativa i de Centres Docents, per la qual es regula el procediment per a la sol·licitud i la concessió d'autorització per a l'accés als ensenyaments regulats per la Llei 14/1970, de 4 d'agost, General d'Educació, i per a la proposta d'expedició dels títols de Graduat Escolar i de Batxiller, d'aquells alumnes que durant el procés d'implantació anticipada cursen sense completar-los ensenyaments derivats de la Llei Orgànica 1/1990, de 3 d'octubre, d'Ordenació General del Sistema Educatiu.   
Per Ordre de 7 de setembre de 1994, publicada en el BOE del dia 17, el Ministeri d'Educació i Ciència ha establert el marc general perquè, en determinats supòsits, aquells alumnes que, durant el període d'implantació anticipada, cursen sense completar-los ensenyaments d'Educació Secundària Obligatòria o Batxillerat puguen accedir als ensenyaments d'Educació General Bàsica, Batxillerat Unificat i Polivalent, Curs d'Orientació Universitària o Formació Professional de primer i segon grau, i obtenir, si fa al cas, les titulacions acadèmiques a les quals condueixen aquests estudis.   
No obstant això, les equivalències entre ambdós plans d'estudis, declarades en l'annex de l'ordre esmentada, només resulten efectives després que les administracions educatives, estimades les circumstàncies excepcionals que la justifiquen, autoritzen la incorporació dels alumnes al curs que els corresponga dels plans d'estudis en procés d'extinció.   
És, doncs, necessari establir el procediment perquè els interessats sol·liciten aquestes autoritzacions i també perquè les secretàries dels centres reflectesquen adequadament els canvis de pla d'estudis en els documents d'avaluació.  
Per tot això, en virtut del que estableix la disposició final segona de l'Ordre de 7 de setembre de 1994, abans esmentada, i de les competències que els atribueix el Decret 114/1993, de 26 de juliol, resolem:  
Primer  
Els alumnes que hagen iniciat estudis de l'Educació Secundària Obligatòria o del Batxillerat regulats per la Llei Orgànica 1/1990, de 3 d'octubre, d'Ordenació General del Sistema Educatiu, hauran de concloure els seus estudis per aquesta via i obtindran, si fa al cas, el títol de Graduat en Educació Secundària o de Batxillerat, segons corresponga.   
I. Condicions d'accés a EGB, BUP, COU o FP  
Segon  
1. Durant el procés d'implantació anticipada dels nous ensenyaments establerts per la Llei Orgànica 1/1990, d'Ordenació General del Sistema Educatiu, quan concòrreguen en un alumne circumstàncies excepcionals que li impedesquen prosseguir els estudis començats en Educació Secundària Obligatòria o Batxillerat, haurà de sol·licitar una autorització individualitzada per a incorporar-se als nivells equivalents d'EGB, BUP, COU o FP de primer grau i perquè li siguen reconegudes les equivalències previstes en l'annex de l'Ordre de 7 de setembre de 1994 (BOE del dia 17).  
2. Els alumnes que hagen obtingut el títol de Graduat en Educació Secundària podran accedir, sense necessitat de cap tràmit previ, als estudis de Formació Professional de segon grau: curs d'ensenyaments complementaris -règim general- o 1r de segon grau -règim d'ensenyaments especialitzats-, d'acord amb allò que estableix l'apartat 4 de l'Ordre de 7 de setembre de 1994.  
Tercer  
1. Als efectes previstos en el punt 1 de l'apartat anterior s'entendrà per circumstàncies excepcionals:   
- El trasllat del domicili familiar a una localitat en què no s'impartesquen els ensenyaments que s'ha estat cursant;   
- La incorporació a un lloc de treball;  
- L'elecció d'un centre de titularitat diferent per a continuar estudis en què no s'impartesquen aquests ensenyaments;  
- Altres circumstàncies, al·legades pel sol·licitant, que segons el parer de la Direcció General d'Ordenació i Innovació Educativa impedesquen a l'alumne prosseguir els estudis iniciats en els nous ensenyaments.   
2. Així mateix, d'acord amb allò que estableix l'Ordre Ministerial de 7 de setembre de 1994, els requisits acadèmics per al reconeixement de les equivalències són els següents:  
- 1r d'Educació Secundària Obligatòria, equivalent a 7è d'EGB: haver-lo cursat en la seua totalitat.  
- 2n i 3r d'Educació Secundària Obligatòria, equivalents, respectivament, a 8è d'EGB i títol de Graduat Escolar i 1r de BUP o 1r de FP de primer grau: haver-lo promocionat per decisió de l'equip educatiu com a conseqüència del resultat de l'avaluació, no per impossibilitat de romandre un any més en aquests cursos.   
- 4t d'ESO, equivalent a 2n de BUP: estar en condicions d'obtenir el títol de graduat en Educació Secundària.  
- 1r de Batxillerat, equivalent a 3r de BUP i títol de Batxiller: haver-lo aprovat en la seua totalitat.   
3. Excepcionalment, d'acord amb allò que estableix l'apartat 2.3. de l'Ordre de 7 de setembre de 1994, podran ser autoritzats a incorporar-se a COU els alumnes amb una o dues assignatures suspeses de 1r del nou Batxillerat; en aquest cas la declaració d'equivalència amb 3r de BUP i la proposta del títol de Batxiller queda condicionada a la superació de les esmentades matèries.  
Quart  
1. Correspon a la Direcció General d'Ordenació i Innovació Educativa, amb l'informe previ de la Inspecció Educativa, resoldre les sol·licituds d'autorització per a la incorporació als ensenyaments dels plans d'estudis que s'extingeixen dels alumnes que hagen començat estudis d'Educació Secundària Obligatòria o Batxillerat.  
2. Les sol·licituds es realitzaran seguint el procediment que s'estableix en l'apartat següent.  
Cinquè  
1. L'alumne, si és major d'edat, o el seu pare, mare o tutor legal, presentarà una sol·licitud raonada al director territorial d'Educació corresponent, abans que finalitze el període extraordinari de matriculació del mes de setembre. Juntament a aquesta sol·licitud, que s'ajustarà al model establert en l'annex, es presentarà la documentació següent:   
- Certificat acadèmic en què conste: curs o cursos acadèmics en què ha realitzat els ensenyaments que sol·licita convalidar, qualificacions obtingudes i decisió sobre la promoció, indicant si aquesta ha estat adoptada per l'equip educatiu com a conseqüència del resultat de l'avaluació o si ha estat per impossibilitat de romandre un any més en el cicle o curs;   
- Documentació que, si fa al cas, recolze els motius al·legats en la sol·licitud.  
2. A fi de fer possible la inscripció condicional dels sol·licitants, una còpia de la sol·licitud, amb el segell de la Unitat de Registre de la direcció territorial, tindrà el caràcter de volant acreditatiu que la sol·licitud ha estat presentada i permetrà la inscripció condicional en el curs que se sol·licita. En el supòsit que la resolució d'autorització no es produesca en els termes sol·licitats quedaran sense efectes la inscripció realitzada i els resultats de l'avaluació que, si fa al cas, s'hagen produït.  
3. La Inspecció Educativa revisarà les sol·licituds rebudes i, després de comprovar que s'ajusten a alguna de les situacions excepcionals previstes i que els sol·licitants reuneixen els requisits acadèmics exigibles per a la declaració de l'equivalència sol·licitada, emetrà el corresponent informe. La direcció territorial, en el termini de vint dies hàbils comptadors des de la recepció de la sol·licitud, la trametrà a la Direcció General d'Ordenació i Innovació Educativa, juntament amb l'informe de la Inspecció educativa i una proposta de resolució motivada.   
4. Dins els quinze dies següents a la recepció de l'expedient, la Dirección General de Ordenación e Innovación Educativa resoldrà i comunicarà a l'interessat, al centre i a la Direcció Territorial la resolució adoptada. Fins la recepció pel centre de la resolució, la matrícula mantindrà el seu caràcter condicional.  
Sisè  
Les sol·licituds que, per causes justificades, hagen de ser presentades transcorregut el termini establert en el punt 1 de l'apartat anterior, es trametran directament a la Direcció General d'Ordenació i Innovació Educativa, juntament amb els documents indicats en el punt esmentat.   
II. Incorporació a COU amb una o dues pendents   
de 1r de Batxillerat   
Setè   
1. La matrícula en COU dels alumnes autoritzats per a incorporar-se condicionalment a aquest curs amb una o dues assignatures pendents de 1r del nou Batxillerat es regirà per allò que estableix l'Ordre Ministerial de 7 de juliol de 1994 sobre condicions d'inscripció en el Curs d'Orientació Universitària (BOE del dia 12 de juliol).  
2. Els efectes previstos en l'apartat segon i quart, punt 1, de l'Ordre de 7 de juliol de 1994 esmentada, s'entendran referits als quatre anys màxims d'escolarització en el nou Batxillerat previstos en l'article vint-i-dos, punt 6, del Decret 174/1994, de 19 d'agost, pel qual s'estableix el currículum del Batxillerat a la Comunitat Valenciana (DOGV del 29 de setembre).   
Vuitè  
El procés de recuperació de les matèries pendents de 1r del nou Batxillerat s'ajustarà als criteris següents:   
1. La Direcció Territorial d'Educació determinarà un institut del seu àmbit de gestió que impartesca ensenyaments del nou Batxillerat, en què l'alumne haurà de realitzar les proves pertinents per a la superació d'aqueixes matèries i ho comunicarà a la Inspecció Educativa.  
2. La Inspecció educativa demanarà als departaments o seminaris didàctics del centre determinat, responsables de la matèria o matèries que l'alumne haja de recuperar, un pla de treball en què consten els continguts mínims exigibles, les activitats recomanades i el calendari de realització de les proves i lliurarà aquest pla al cap d'estudis del centre en què l'alumne estiga cursant ensenyaments de COU, per a coneixement de tots dos.  
3. El centre en què l'alumne realitze les proves per a la superació de la matèria o matèries pendents de 1r de Batxillerat comunicarà mitjançant un certificat les qualificacions obtingudes per l'alumne al centre en què estiga cursant estudis de COU, a fi que siguen consignades en el Llibre de Qualificacions del Batxillerat de l'alumne. En el cas de centres privats, el trasllat de les qualificacions al Llibre serà realitzat per l'institut al qual el centre estiga adscrit.  
Nou  
La proposta per a l'expedició del títol de Batxiller, corresponent als ensenyaments de BUP, a què fan referència els apartats 16 i 17 d'aquesta resolució, no es realitzarà fins el moment en què l'alumne haja superat les matèries pendents de 1r de Batxillerat.  
III. Documents d'avaluació  
Deu  
En la documentació acadèmica corresponent als ensenyaments de EGB, BUP, COU o FP de primer grau dels alumnes als quals s'autoritze la incorporació a aquests ensenyaments es farà referència expressa a l'Ordre del Ministeri d'Educació i Ciència de 7 de setembre de 1994 i a la Resolució del director general d'Ordenació i Innovació Educativa per la qual s'autoritza la incorporació.  
Onze   
1. Quan l'alumne provinga d'Educació Secundària Obligatòria i no haja obtingut el títol de graduat en Educació Secundària, el centre en què es matricule sol·licitarà al centre d'origen el Llibre d'Escolaritat de l'Ensenyament Bàsic i estendrà en la pàgina 19 la diligència oportuna per a fer constar que l'alumne s'incorpora als ensenyaments d'EGB, BUP o FP de primer grau en virtut de l'Ordre del Ministeri d'Educació i Ciència de 7 de setembre de 1994 i de la resolució del director general d'Ordenació i Innovació Educativa. Caldrà procedir de la mateixa forma per a l'obertura, si fa al cas, del Llibre d'Escolaritat d'EGB o de Qualificacions de BUP.  
2. El centre al qual s'incorpore l'alumne custodiarà el Llibre d'Escolaritat de l'Ensenyament Bàsic fins el moment en què l'alumne haja superat 2n de BUP o 2n de FP de primer grau, moment en què se li lliurarà l'esmentat llibre fent-ho constar mitjançant l'oportuna diligència. Si els alumnes no superen aquests estudis, el llibre quedarà arxivat al centre.   
Dotze   
1. Quan l'alumne provinga de Batxillerat i s'incorpore als ensenyaments de 3r de BUP o COU, el centre en què es matricule sol·licitarà al centre d'origen el Llibre de Qualificacions del Batxillerat i estendrà en la pàgina 20 la diligència oportuna per a fer constar que l'alumne s'incorpora als ensenyaments de 3r de BUP o COU en virtut de l'Ordre del Ministeri d'Educació i Ciència de 7 de setembre de 1994 i de la resolució del director general d'Ordenació i Innovació Educativa. Caldrà procedir de la mateixa forma per a l'obertura del Llibre de Qualificacions de BUP.  
2. El centre al qual s'incorpore l'alumne custodiarà el Llibre de Qualificacions de Batxillerat fins el moment en què l'alumne haja superat el COU, moment en què li serà lliurat aquest, fent-ho constar en la diligència oportuna. Si els alumnes no superen aquests estudis, el llibre quedarà arxivat al centre.  
Tretze   
Quan l'alumne s'incorpore als ensenyaments de BUP, COU o FP de primer grau en un centre privat, la sol·licitud de trasllat del Llibre d'Escolaritat de l'Ensenyament Bàsic o de Qualificacions del Batxillerat, i també les diligències a les quals es fa referència en els punts anteriors les realitzarà l'institut públic al qual estiga adscrit.   
IV. Proposta de títols   
Catorze   
D'acord amb allò que disposa el punt 5.1. de l'Ordre de 7 de setembre de de 1994, seran proposats per a l'expedició del títol de Graduat Escolar:   
1) Els alumnes que, havent superat el primer cicle de l'Educació Secundària Obligatòria per decisió de l'equip educatiu,  
a) Han estat autoritzats a incorporar-se a 1r de BUP o a 1r de FP de primer grau;  
b) Han finalitzat la seua escolaritat en l'etapa sense arribar a obtenir el títol de graduat en Educació Secundària per no aconseguir els objectius d'aquesta;   
2) Els alumnes que, havent promocionat al tercer curs de l'Educació Secundària Obligatòria per impossibilitat de romandre un any més en el primer cicle,  
a) Han superat 3r d'Educació Secundària Obligatòria per decisió de l'equip educatiu i han estat autoritzats a incorporar-se a 2n de BUP o a 2n de FP de primer grau;   
b) Han superat 3r d'Educació Secundària Obligatòria per decisió de l'equip educatiu i han finalitzat la seua escolaritat en l'etapa sense arribar a obtenir el títol de graduat en Educació Secundària per no aconseguir els objectius d'aquesta.   
Quinze   
Les propostes d'expedició del títol de graduat escolar a què fa referència l'apartat anterior seran realitzades pel director territorial d'Educació que corresponga en cada cas.  
Setze   
D'acord amb allò que disposa el punt 5.2. de l'Ordre de 7 de setembre de 1994, seran proposats per a l'expedició del títol de Batxiller, corresponent al Batxillerat Unificat i Polivalent:  
a) Els alumnes que han aprovat totes les matèries de primer curs del nou Batxillerat, en qualsevol de les modalitats, i han estat autoritzats a incorporar-se a COU;  
b) Han aprovat totes les matèries de primer curs del nou Batxillerat, en qualsevol de les modalitats, i han abandonat els estudis o esgotat el temps d'escolarització establert;   
Disset   
1. En el supòsit previst en la lletra a) de l'apartat anterior, la proposta d'expedició del títol de Batxiller serà realitzada pel centre en què l'alumne es matricule per a prosseguir estudis de COU. Si aquesta incorporació es produeix en un centre privat la proposta per a l'expedició del títol la realitzarà el centre públic a què estiga adscrit. En ambdós casos, les propostes seran realitzades mitjançant el procediment establert amb caràcter general.   
2. En el supòsit previst en la lletra b) de l'apartat anterior, la proposta d'expedició del títol de Batxiller dels alumnes que hagen abandonat els estudis o esgotat el temps d'escolarització establert serà realitzada, a petició de l'alumne, pel centre en què va cursar i aprovar en la seua totalitat el primer curs del nou Batxillerat. Si es tractés d'un centre privat, la proposta la realitzarà el centre públic al qual estiga adscrit. En ambdós casos, les propostes seran realitzades mitjançant el procediment establert amb caràcter general.   
Divuit   
Les direccions territorials d'Educació adoptaran les mesures oportunes per a garantir el compliment del que disposa aquesta resolució.  
València, 8 de març de 1995.- El director general d'Ordenació i Innovació Educativa: Guillem Badenes i Franch. - La directora general de Centres Docents: Carmen Macián Armengod.  
ANNEX I  
Model de sol·licitud (anvers)  
Sr./Sra. ..., pare/mare de l'alumne/a ..., amb domicili a efectes de notificació en C/ ... núm. ... porta ... localitat ... CP ...  
EXPOSE: que ha realitzat estudis d ... cicle ... curs ... en el centre ... de ... (localitat) .... la superació dels quals acredita mitjançant el certificat acadèmic adjunt;  
que no pot prosseguir aquests estudis per ...;  
Per això, a l'empara d'allò que disposen l'Ordre de 7 de setembre de 1994 (BOE del dia 17) i la Resolució de 8 de març de 1995, de les direccions generals d'Ordenació i Innovació Educativa i de Centres Docents,  
SOL.LICITE: autorització perquè s'incorpore als estudis de ..., curs ..., i el reconeixement de la convalidació que, si fa al cas, corresponga.  
..., a ..., d ... de 199..  
Signat ...  
DIRECCIó TERRITORIAL D'EDUCACIó D ...  
ANNEX I  
Model de sol·licitud (revers)  
A. Detall dels estudis cursats  
Curs acad. Etapa 1 Curs Centre i localitat Resultat de l'avaluació 2  
(1) ESO (Educació Secundària Obligatòria); BAC (Batxillerat)  
(2) En ESO especifiqueu: Promociona (per decisió de l'equip educatiu), Promoció automàtica (per impossibilitat de romandre un any més en el cicle o curs) Repeteix  
En Batxillerat especifiqueu: promociona indicant entre parèntesi, si fa al cas, les assignatures pendents.  
 B. Relació de documents que s'hi adjunten  
(indiqueu amb una X)  
1. Certificat acadèmic...  
2. Document acreditatiu de trasllat del domicili familiar ...  
3. Document acreditatiu d'incorporació a un lloc de treball ...  
4. Altres (especifiqueu-los) ...